Størstedelen af DF's bestyrelse i Rebild har meldt sig ud af partiet. Det gælder i alt fire medlemmer, og det efterlader kun et tilbage i lokalafdelingen, nemlig kasserer Niels Thomsen. Håndtering af Tulle-sag var dråben Det er Morten Messerschmidt udtalelser vedrørende Kristian Thulesen Dahl udeblivelse fra valgfesten efter folkeafstemningen, der har ført til et farvel for Tommy Degn, som nu er forhenværende formand for DF i Rebild. - Det er håndteringen af sagen, hvor Kristian Thuelsen Dahl ikke kom til valgfesten, der var dråben, som fik bægeret til at flyde over. Det var en lille ting, men hvis de ikke kunne styre det i partitoppen, så er der ingen håb for, at de kan skabe ro i partiet, siger Tommy Degn. Yderligere 12 medlemmer siger farvel Udover de fire medlemmer af bestyrelsen og en suppleant har yderligere 12 medlemmer af den 58 personer store partiforening valgt at melde sig ud. Tommy Degn forventer, at det tal vil stige de kommende dage. Det er dog ikke den politiske linje, der er årsag til hans eget farvel. - Vi er enige om politikken, men den fylder bare ingenting længere, og nu var bægeret fyldt. Jeg kan ikke komme nogen steder uden at blive konfronteret med, hvad det er, der sker i Dansk Folkeparti, siger den tidligere formand i lokalforeningen. Til valget om formandsposten i Dansk Folkeparti bakkede Tommy Degn op om Martin Henriksen, men da valget faldt på Morten Messerschmidt valgte han, i hvert fald indtil nu, at støtte op om ham. Tommy Degn har været medlem af Dansk Folkeparti siden 2008. Hvad fremtiden bringer, er han endnu ikke klar over. Video: Hør det fulde interview med Tommy Degn
Kasserer Niels Thomsen er nu det eneste tilbageværende medlem af DF's bestyrelse i lokalforeningen i Rebild.